google/wiki40b huggingface dataset:
Aldehüüdid

Aldehüüdid on keemilised ühendid, mis sisaldavad aldehüüdrühma (–CHO).
Tähistus -CHO rõhutab, et hapniku ja vesiniku aatom pole omavahel seotud (erinevalt alkoholist (R–OH)).
Lihtsaim aldehüüd on metanaal, mille 37-protsendine vesilahus on formaliin. Kaks kõige levinumat aldehüüdi on metanaal HCHO ja etanaal CH₃CHO.
Sõna "aldehüüd" leiutas Justus von Liebig lühendina ladina sõnadest "alcohol dehydrogenatus" ('alkohol, millest on vesinik eemaldatud'). Nimi viitab sellele, et vastava alkoholiga võrreldes on aldehüüdi molekulis üks vesiniku aatom vähem.
Aldehüüdide omadused on mitmekesised. Väiksemad aldehüüdid lahustuvad vees paremini. Lenduvad aldehüüdid on kirbe lõhnaga. Õhu käes aldehüüdid pikapeale lagunevad autoksüdeerumiseks nimetatava protsessi abil.
Metanaalil ja etanaalil on kalduvus oligomeriseeruda ja polümeriseeruda. Neil on ka kalduvus hüdrateeruda, moodustades dioole. Tekkinud oligomeerid, polümeerid ja hüdraadid on tasakaaluolekus aldehüüdiga, millest nad moodustusid.
Looduslikult leidub paljusid aldehüüde eeterlikes õlides. Sageli on neil oma osa eeterlike õlide meeldivas lõhnas. Kuid looduslikes "ehituskivides" (aminohapetes, nukleiinhapetes ja lipiidides) ei ole aldehüüdid levinud, arvatavasti aldehüüdrühma suure keemilise aktiivsuse tõttu. Enamik suhkruid on siiski aldehüüdide derivaadid. Kuid glükoosi vesilahuses eksisteerib üksnes väike osa glükoosist aldehüüdi kujul.
Karula kirikumõis

Karula kirikumõis (saksa keeles Pastorat Karolen) oli kirikumõis Karula kihelkonnas Võrumaal. Nüüdisajal jääb mõis Valga maakonda Valga valda.
Beauraing

Asulad

1977. aastal moodustatud valla piiridesse kuuluvad järgmised asustatud punktid: Beauraing, Baronville, Dion, Felenne, Feschaux, Focant, Froidfontaine, Honnay, Javingue, Martouzin-Neuville, Pondrôme, Vonêche, Wancennes, Wiesme ja Winenne.
Juuru vald

Ajalugu

Juuru valla omavalitsuslik staatus kinnitati aastal 1991.

Asustus

Juuru vallas oli üks alevik (Juuru, elanikke 597) ja 14 küla: Atla (91), Helda, Hõreda (80), Härgla (84), Jaluse (40), Järlepa (235), Kalda, Lõiuse (103), Mahtra (99), Maidla (124), Orguse (43), Pirgu (102), Sadala ja Vankse (30).
Diiselrong

Diiselrong on mitmevaguniline rong, mis sõidab vagunis või vagunites paikneva ühe või mitme diiselmootori jõul. Diiselrong ei vaja eraldi vedurit. Diiselrong on võimeline sõitma kokkuliidetuna teiste samasuguste rongidega, olles seejuures juhitav ühest kabiinist. Diiselrongide eelised diiselvedurite veetavate rongide ees on näiteks parem kiirendus ja väiksem kütusekulu.
Diiselmootor võib paikneda juhtvagunis, vagunis või mootori vagunis.

Mehaanilise ülekandega

Sarnaselt autoga kantakse diiselmootori pöörlemisenergia kardaanidega käigukasti kaudu veoratastele. Seda tüüpi oli ka Eestis sõitnud Ungari diiselrongi D1 eelkäija D.

Hüdraulilise ülekandega

Diiselmootor käitab hüdropumpa, mis saadud energia kannab hüdroõli pumpamise teel veoratastega ühendatud veoseadmele. Seda tüüpi olid ka Edelaraudtee opereeritavatel liinidel sõitnud rongid D1 ja DR1.

Diiselgeneraatoriga elektrirong

Tegemist on sisuliselt elektrirongiga, mille vagunites paiknevad veoelektrimootorid saavad energiat diiselmootoriga käitatavalt elektrigeneraatorilt.
Seda tüüpi on Elroni opereeritavatel liinidel sõitvad diiselrongid Stadler FLIRT.

Diiselrongid Eestis

Diiselrongid hakkasid auruvedurite kõrvale ilmuma 1949. aastal. Esimene Eestis reisijaid teenindanud diiselrong oli Ungari päritolu DP, mis sõitis liinil Vilnius-Riia-Tallinn (1949–1963). 1965. aastal hakkasid Eestis reisijaid teenindama samuti Ungaris toodetud diiselrongid D1, mis sõitsid kuni 2001. aastani. DR1 tüüpi Läti päritolu diiselrongid ilmusid Eestisse 1984. aastal ja teenindasid reisijaid 2013. aasta lõpuni. Käiku jäi üks DR1 tüüpi rong, mis sõidab liinil Tallinn–Peterburi. 2014. aastal võttis Eesti-sisese reisijateveo üle riigiettevõte Elron, mis kasutab Eesti-sisestel liinidel 2-, 3- ja 4-vagunilisi diiselronge Stadler FLIRT. Diiselmootoriga elektrigeneraator asub neil rongidel eraldi mootorivagunis, mis on siiski reisijale läbitav.
Edelaraudteel olid kuni 31. detsembrini 2013 käigus Riia Vagunitehases toodetud diiselrongid DR1. Pärast seda lõpetas firma reisijateveo.
Kolmeosaline mina-sõnum

Kolmeosaline mina-sõnum (ingl three-part I-message või 3-part I-message) on üks viisidest, kuidas selget eneseväljendamist kasutades kehtestaval viisil reageerida teise osapoole käitumisele, sh probleemidele.

Tunde sõnastamine

Kui üks suhtlejatest räägib sellest, mis teda rõõmustab, hirmutab, ärritab jne, mõistavad teised teda paremini ja kontakt suhtlemises osalejate vahel muutub sügavamaks.
Tundele nimetuse andmiseks on abiks tunnete teadvustamine ja eesti keele lai emotsioonisõvara.
Natura hindamine

Natura hindamine (inglise assessment of Natura 2000 sites) on menetlus Natura 2000 võrgustiku ala mõjutada võiva arendustegevuse üle otsustamiseks.
Natura hindamine toimub vastavalt Euroopa Nõukogu loodusdirektiivi 92/43/EMÜ artikli 6 lõigetele 3 ja 4.
Natura hindamine koosneb neljast etapist: eelhindamine ehk olulise negatiivse mõju tõenäosuse hindamine, asjakohane hindamine, alternatiivide kaalumine ja erandi tegemine.
Kosovo tunnustamine

Kosovo kuulutas end Serbiast iseseisvaks 2008. aasta 17. veebruaril. Serbia ühepoolset iseseisvusdeklaratsiooni ei tunnusta, rahvusvaheline reaktsioon on mitmekesine.
Seisuga 1. jaanuar 2017 on Kosovo iseseisvust tunnustanud 110 ÜRO liikmesriiki 193-st ja Taiwan.
Ene Pilliroog

Elulugu

Tema vanemad on August Gustke ja Eha Gustke-Karu.
Pilliroog lõpetas 1966 Tallinna Muusikakooli akordioni ja puhkpilliorkestri dirigeerimise erialal ning 1971 Tallinna Riiklik Konservatooriumi dirigeerimise ja 1973 muusikateaduse erialal.
Oli 1969–1978 Tallinna muusikakeskkooli ja 1993–1999 Georg Otsa nimelise Tallinna Muusikakooli muusikaajaloo õpetaja, ühtlasi töötas 1978–1997 Eesti Raadios eri ametikohtadel ja oli 1997–2003 meediakeskuse Eesti Luterlik Tund direktor.

Teadustöö

Uurimisvaldkonnad: eesti muusikud, muusika ja muusikaajalugu. Kirjutanud, koostanud ja toimetanud muusikaalaseid raamatuid (Rahvusvahelise Eduard Tubina Ühingu aastaraamat 6 (2006), Eesti orelikultuurist (toimetaja ja koostaja koos Ivalo Randaluga; Tallinn, 2007) jm, "Eesti muusika biograafilise leksikoni" (Tallinn, 1990) kaasautor, teinud kaastööd Eesti Entsüklopeediakirjastusele ja TEA kirjastusele, süstematiseerinud Eesti Rahvusraamatukogus Neeme Järvi fondi.
Võitnud rahvusvahelisel raadiosaadete konkursil "Prix Musical de Radio Brno" I koha saatega "Arbos" (1988) ja III koha saatega "Musica coeli" (1990).
Avaldanud 8 monograafiat ja u 200 artiklit perioodikas (sh ajakirjades Muusika, Kultuur ja Elu jm).
Mensenkampff

Mensenkampff (vene keeles Мензенкампф) on Lippe krahvkonnast Lemgo linnast pärit baltisaksa aadlisuguvõsa.

Ajalugu

Mensenkampffide suguvõsa kohta on esimesi teateid aastast 1569, mil nimetatakse hansalinn Lemgo kodanikku Hermann Mensenkampi (u 1515−pärast 1586). Viimane oli ametilt rätsepmeister, seega kuulus perekond algselt käsitööliste seisuse hulka. Hermanni poeg Jodokus Mensenkampist (suri 1612) sai pärast ülikoolistuudiumi lõpetamist vaimulik. XVII sajandi alguseks oli perekond asunud elama Alam-Saksimaale Hamelnisse. Seal sündinud Justus Mensenkampff (1628−pärast 1693) omandas juristihariduse ja siirdus 1650. aastate paiku Kuramaale Tukumsisse; tema on perekonna Liivimaa haru esiisa. Saksamaale Hamelnisse jäänud liin kustus XVII sajandil.
26. detsembril 1725 tõsteti Justus von Mensenkampff (1675−1732) senati ukaasiga päriliku aadliku seisusesse. Tema pojapojad Gottlieb Johann Justus von Mensenkampff (1762−1835) ja Jakob Heinrich Justus von Mensenkampff (1779−1825) võeti maapäeval 17. juulil 1806. aastal Liivimaa rüütelkonna matriklisse. Suguvõsa Venemaa liinid kanti Harkovi (1834, 1869, 1876 ja 1879) ja Kiievi kubermangu (1874) aadliraamatusse.

Mensenkampffi suguvõsa vapp

Suguvõsa vapp võeti kasutusele 1774. aastal. Selle kilbil on kujutatud kolme tähte, mis tähistavad Johann Justus von Mensenkampffile (1718−1783) omistatud kindralmajori auastet.
Kefeus

Kefeus (ladina Cepheus (omastav Cephei), lühend Cep) on põhjataevas asuv tähtkuju. See on pindalalt 27. tähtkuju, kattes tähistaevast 588 ruutkraadi.
Kefeus on nime saanud kreeka mütoloogiast tuntud Aithiopia kuninga Kepheuse järgi.
Heledaim täht on 49 valgusaasta kaugusel asuv Alderamin (α Cephei).
Eesti Rahva Tänumedal

Eesti Rahva Tänumedal on kodanikualgatuse korras väljastatav sõltumatu autasu, mis antakse füüsilisele isikule Eesti riigile ja rahvale osutatud teenete eest.

Ülevaade

Eesti Rahva Tänumedal (edaspidi: Tänumedal) on valmistatud kullast (proov 750) ning kaalub 80,80 grammi. Tänumedali kujundas Ain Saar ja medali valmistas OÜ Wõro Büroo. Tänumedaliga kaasneb lisaks köidetud raamat, mis sisaldab tänumedali statuuti ja kõigi toetajate nimesid.

Ajalugu

Eesti Rahva Tänumedali idee pärineb Vaba-Sõltumatu Kolonni Nr.1 liikmelt Ain Saarelt. Üleskutse Eesti Rahva Tänumedali sisseseadmiseks tehti avalikuks Tartus 29. märtsil 2008 Jüri Kuke XIII mälestuskonverentsil.
Tänumedali sisseseadmiseks korjasid toetusallkirju 23 inimest (Tauno Rahnu, Heli Lepik, Harald Mäepalu, Arvi Saar, Urmas Saar, Boris Takk, Ülo Zirnask, Evald Laidvere, Alar Mägi, Heino Martinson, Jannu Holsting, Anna Rosalie Udre, Veiko Laas,  Arne Sarapuu, Ain Saar,  Riho Lallu, Mia Daniel, Toivo Jaas, Eha Särev, Heino Martinson, Vallo Paosalu, Ülo Pajumets, Tiit Öpik, Heino Passimägi ja Kalmer Kaljuvee), kes said kokku 4226 toetusallkirja. Tänumedali valmistamiseks tegi annetuse 164 inimest ning kokku annetati 52 690 krooni ja 50 senti. Suurema rahalise annetuse on teinud Erwin Pari, Indrek Avarand, Ilmar Tamm, Valdo Helmelaid, Arne Sarapuu, Mihkel Tammepuu, Tauno Rahnu, Ly Lehtmets, Peeter Remann, Mart Kimask ja Virve Kaasik ning Riho Lallu.
Ettepanekut Eesti Rahva Tänumedali sisseseadmiseks ja andmiseks 2008. aastal vabadusvõitlejale Harald Nugiseksile toetasid organisatsioonidest Vaba-Sõltumatu Kolonn Nr.1, Uus Euroopa, Eesti Sõjameeste Sakala Ühing, Võrumaa Sõjameeste Ühendus, Eesti Rahvuslik Liikumine, Läänemaa Vabadusvõitlejate Ühendus, Eesti Vabadusvõitlejate Rakvere ühendus, Eesti Leegioni veteranide Virumaa klubi, Põlvamaa Vabadusvõitlejate Ühendus, Eesti Iseseisvuspartei ja Eesti Leegioni Sõprade Klubi. Kullast tänumedali valmistamise kogumaksumuseks oli 54 332 krooni.
Tänumedali teavet edastasid interneti uudisteportaalid Minut, Lõuna, Järvamaa infoportaal ja Terve Mõistuse Sündikaat. Samuti ajalehed Pärnu Postimees, Põlva Koit, Jõgeva maakonna leht Vooremaa, Lääne-Virumaa nädalaleht Kuulutaja, Laekvere Valla Sõnumid, Võrumaa Teataja, Eesti Evangeelse Luteri Kiriku ajaleht Eesti Kirik, Harju Ekspress, Saare maakonna päevaleht Meie Maa, Rapla ajaleht Nädaline, Kanada eestlaste ajaleht Eesti Elu, Järva Teataja ja Lõunaleht, samuti Raadio Mania, Raadio Kuku ja Nõmme Raadio.

Tänumedali komitee

Tänumedali väljastamist administreerib Eesti Rahva Tänumedali Komitee, mis moodustatakse kõikide nende kodanike ja organisatsioonide osalusel, kes Tänumedali väljaandmist on toetanud.
Ettepaneku Tänumedali väljaandmiseks võivad teha nii Medalikomiteesse kuuluvad kodanikud kui ka organisatsioonid.

Tänumedali laureaadid

Tänumedalit on välja antud ühel korral. Esimene Tänumedal annetati 19. oktoobril 2008 Toris Eesti Sõjameeste Mälestuskirikus vabadusvõitlejast sõjasangarile kapten Harald Nugiseksile.
Amadori maakond

Ajalugu

Amadori maakond moodustati 11. mail 1854 Calaverase ja El Dorado maakonna osadest. 1864. aastal loovutas Amadori maakond osa oma territooriumist Alpine'i maakonnale. Maakond sai nime sõduri, rantšopidaja ja kaevuri Jose Maria Amadori järgi.
Juan Manuel Bellón López

Juan Manuel Bellón López (sündinud 8. mail 1950 Valencias) on hispaania maletaja, rahvusvaheline suurmeister (1978). 
Bellón sai suurmeistriks 28-aastaselt 1978. aastal. Neli aastat varem sai ta FIDE-lt rahvusvahelise meistri nimetuse. Ta on viiekordne Hispaania malemeister (1969, 1971, 1974, 1977, 1982).
Bellón mängis Hispaania võistkonna koosseisus 11 maleolümpial (1970–1988, 1992).
Ta on abielus malesuurmeistri Pia Cramlingiga. 2017. aastast esindab ta rahvusvahelistel malevõistlustel Rootsit.
Gösta Brunow

Gösta Brunow (Carl Gustav Gösta, 1936, Hamburg – 10. juuli 2013) oli soome keemik.
Ta töötas keemiaprofessorina Helsingi Ülikoolis.
Ta kaitses doktorikraadi Helsingi Ülikoolis tööga "Lignan groups in lignin: A study with model compounds".

Pere

Tema emapoolne vanaisa oli Jakob von Uexküll.
2014. aasta jalgpalli maailmameistrivõistluste koosseisud

See lehekülg esitab 2014. aasta jalgpalli maailmameistrivõistluste osalejariikide võistkondade koosseisud. 
Meeskondade kaptenid on tähistatud -märgiga.
Viljandi haigla

Viljandi haigla on haigla Viljandi maakonnas Viljandi vallas Viljandi lähedal Jämejala külas. Aastast 2001 tegutseb haigla sihtasutusena (SA Viljandi Haigla).
Haiglat juhib nõukogu ja juhatus. Juhatuse esimees on Priit Tampere.
Haigla ajalugu ulatub aastasse 1827, kui avati Viljandi linnahaigla (saksa keeles Das Fellinische Stadt-Militär Krankenhaus). Psühhiaatriateenuseid hakati Jämejalas osutama 1897. aastal. 2001 liideti Jämejala Psühhiaatriahaigla (tänapäeval Viljandi Haigla psühhiaatriakliinik) Viljandi maakonnahaiglaga ja moodustati praegune sihtasutus.
Seisuga 1. juuni 2015 oli haiglas tööl 780 inimest: 86 arsti, 219 õde, 266 hooldajat, 111 tervishoiuspetsialisti ning 98 tugi- ja abiteenistujat. Sellega oli SA Viljandi Haigla nii valla kui ka kogu maakonna suurim tööandja.
TensorFlow

Ajalugu

TensorFlow' eelkäijaks on DistBelief, mis loodi aastal 2011. Seda kasutati ainult ettevõttesiseselt ja lähtekoodi ei ole siiani avalikustatud. Aastal 2014 võitis selle süsteemi peale ehitatud tehisnärvivõrk GoogleNet võistluse ImageNet Large Scale Visual Recognition Challenge (ILSVRC). Sellest hoolimata jäid DistBeliefi võimalused siiski liiga piiratuks, et tõhusalt jätkata tööd seda kasutades.  
Selle probleemi lahendamiseks hakkas Google Braini arendusmeeskond puhtalt lehelt looma uut, teise generatsiooni masinõppesüsteemi. Selle nimeks saigi TensorFlow. Eesmärk oli luua raamistik, mida saaks rakendada üldisemalt, mitte toetudes suures osas ettevõtte infrastruktuurile. Lisaks sooviti teha see võimalikult paindlikuks ja kergesti kasutatavaks.   
Lähtekood tehti avalikuks 9. novembril 2015 ja see kasutab Apache litsentsi. Sellest ajast alates on koodihoidlas tehtud üle 30 000 muudatuse rohkem kui 1000 inimese panusel. Kuigi esimene avalikustatud versioon tuli välja aastal 2015, siis esimene täisversiooni järk 1.0.0 alles 15. veebruaril 2017. Uusim saadaolev ametlik versioon on TensorFlow 1.8.0 (29.04.2018 seisuga).
TensorFlow on saadaval järgmistel platvormidel: 64-bit Linux, macOS, Windows, Android ja iOS.

TensorFlow Lite

2017. aasta maikuus tuli välja TensorFlow Lite. See on kergekaaluline masinõppe teek, mis on suunatud mobiiliplatvormile. Tänu sellele on võimalik tegeleda masinõppega ka mobiilirakendustes, üritades leida vastavalt mobiilirakendusele ja seadmele kõige optimaalsemat lähenemist andmete töötlemiseks.

Machine Learning Crash Course (MLCC)

1. märtsil 2018 tegi Google avalikuks 15-tunnise masinõppe algkursuse, mis oli loodud oma töötajate koolitamiseks. See on kõigile tasuta kättesaadav ega eelda, et õppijal on masinõppes varasemaid teadmisi.

Kasutus

TensorFlow on kasutusel mitmes Google'i loodud projektis.

RankBrain

RankBrain loodi eesmärgiga muuta internetis tehtavate otsingute tulemused paremaks ja inimestele meelepärasemaks. Selle ülesanne on aru saada otsingu sisust ning eemalduda rohkem puhtalt otsingusõnade sobitamisest. Seda sellepärast, et Google'i otsingumootor kippus sageli hätta jääma otsingutega, mida varem pole keegi sooritanud.

SmartReply

SmartReply põhimõtteks on ennustada ja genereerida vastuseid teiste inimeste saadetud meilidele. Selle peamiseks ülesandeks on vähendada mobiili ebamugavalt väikesel ekraanil tippimist ning suurem osa vastuse koostamisest automaatseks teha. Soovi korral on võimalus inimesel ka vastust redigeerida enne saatmist. Praegu on SmartReply saadaval Androidi ja iOSi mobiiliplatvormidel.
Olelusringipõhine lähenemine

Olelusringipõhine lähenemine (inglise life-cycle approach) on toote või teenuse olelusringi keskkonnamõju vähendamisele ja ringi sulgemisele suunatud tegutsemine.
Olelusringipõhist lähenemist kasutatakse nt keskkonnajuhtimises, ökomärgise andmisel, keskkonnahoidlikus tootearenduses ja terviklikus tootepoliitikas.
Tekiila

Tekiila (hisp tequila) on kange (38–50%) ja kergelt kibe alkohoolne jook, mida valmistatakse Mehhiko lääneosas asuva Tequila ümbruses. Tekiilat valmistatakse tekiila-agaavist. 
Linn on nime ja jook nimetuse saanud tequili suguharult, kes asustasid neid paiku enne asteekide vallutusi.  
Kokku valmistatakse 35 marki tekiilat, arv on täpselt teada, sest tekiila tootmine Mehhikos on range riikliku kontrolli all.
Eléni Fouréira

Eléni Fouréira (sünninimi Entela Furera; kreeka keeles Ελένη Φουρέιρα; sündinud 7. märtsil 1987 Fieris) on Albaania päritolu Kreeka laulja.
Fouréira sündis Albaanias. Kui ta oli kaheksa-aastane, kolis tema perekond riigis toimunud kodusõja tõttu Kreekasse. Ta kasvas üles Ateenas.
Fouréira alustas karjääri 2007. aastal tüdrukute ansambli Mystique liikmena. Pärast selle lagunemist 2009. aastal alustas ta soolokarjääri.
Ta sõlmis lepingu Universal Music Greece'iga ja andis 2010. aastal välja omanimelise debüütalbumi. Hiljem sõlmis ta lepingu Minos EMI-ga ning andis selle alt välja kaks albumit aastatel 2012 ja 2014. Mõlemad albumid olid Kreekas ja Küprosel edukad. 2015. aastal sõlmis ta lepingu Panik Recordsiga ja andis 2017. aastal välja oma neljanda stuudioalbumi.
2018. aasta Eurovisiooni lauluvõistlusel Lissabonis esindas ta Küprost lauluga "Fuego".
Carol Gilligan

=

(Developmental Psychology. Org kodulehelt www.devpsy.org/teaching/moral/different_voice.html)

Gilligani arvates ei arvestanud Kohlbergi skaala, mis tõepoolest oli koostatud peamiselt meessoost katseisikutele tuginedes, adekvaatselt naiste eripärast suundumust suhetele ning ei võimaldanud seetõttu naiste moraalset arengut mõõta.

Gilligani kriitikud on küll väitnud, et ta kordab oma tasandites Kohlbergi eelkonventsionaalset, konventsionaalset ja postkonventsionaalset tasandit. Ka ei õnnestunud tal oma väiteid andmetega veenvalt tõestada.
Amy Beach

Amy Marcy Cheney Beach (5. september 1867 Henniker, New Hampshire – 27. detsember 1944 New York) oli USA pianist ja helilooja, esimene Naisheliloojate Assotsiatsiooni president.
Endel Ulp

Endel Ulp (22. juuli 1923 Kirna, Türi vald – 17. juuli 2008 Toronto) oli eesti vaimulik.
Alustas kooliteed Kirna algkoolis. Seejärel õppis ta Türi Reaalgümnaasiumis, mille lõpetas 1942. aastal. Samal aastal sai ta ka Türi Püha Martini koguduse õpetajalt Peet Nõmmikult leeriõnnistuse. Jõudes põgenikuna Torontosse, jätkas ta õpinguid Toronto Ülikooli juures eksternina ja astus siis Toronto Teachers College'isse, mille lõpetas kooliõpetaja kutsetunnistusega. Peale kooliõpetajaameti töötas ta hiljem ka joonestajana. Aastal 1985 astus ta E.E.L.K. Usuteaduslikku Instituuti ja lõpetas selle juunis 1991. aastal. Prooviaastal oli ta Toronto Vana-Andrese koguduses. Ordineeriti õpetajaks peapiiskop Udo Petersoo poolt (assisteerisid praost Edgar Heinsoo ja õpetaja Albert Roost) 2. augustil 1992.
Endel Ulp valiti (seoses Paul Maidre errumineku puhul) San Francisco koguduse õpetajaks.
Korporatsiooni Fraternitas Estica vilistlane, coetus 1986/1987.
Darren Aronofsky

Elulugu

Aronofsky sündis New Yorgis Brooklynis õpetajate peres. Ta lõpetas Merou Edwardi (New York) keskkooli. Pärast kooli reisis kuus kuud Lähis-Idas, Euroopas ja Guatemalas. Aastal 1987 astus ta Harvardi ülikooli, kus õppis antropoloogiat, filmindust ja animatsiooni. Aastal 1990 tegi kursusetööna esimese lühifilmi "Supermarket Sweep".
1992 kolis ta Los Angelesse, kus täiendas end filmilavastajana.
Ronald Reagan (laev)

USS Ronald Reagan (CVN-76) on Ameerika Ühendriikide sõjalaevastiku üheksas Nimitz-klassi lennukikandja.
See ehitati 1998–2003 Northrop Grumman Newport Newsi laevatehases.
Laeva kodusadam on Coronado Californias.
Lennukikandja on nime saanud endise USA presidendi Ronald Reagani järgi.
USS Ronald Reaganile mahub kuni 90 lennukit või helikopterit. Relvastusse kuulub 2 Sea Sparrow õhutõrjeraketti ja 2 RIM-116 Rolling Airframe Missile õhutõrjeraketti.
Jõuallikateks on 2 tuumareaktorit.
Haninge vald

Süpruslinn

Haninge valla sõpruslinn on Haapsalu.
Jaan Pert

Elulugu

Jaan Pert oli talupidaja poeg.
Lõpetas 1920 Tallinnas Jakob Westholmi Gümnaasiumi, õppis Tartu ülikoolis kirjandust ja Helge Kjellini juures kunstiajalugu ning kaitses 1925 eesti ja üldkirjanduse erialal magistrikraadi. Osales 1918–1919 õppursõdurina Vabadussõjas. Oli 1924–1925 Üliõpilaslehe tegevtoimetaja, 1924–1928 Postimehe teatri- ja kunstiarvustaja, 1928 Tartu Konservatooriumi ja 1929–1940 Tallinna Draamastuudio õppejõud. Põgenes 1944 Rootsi. 
Kirjutas 1920.–1930. aastail ajalehtedele teatri-, kunsti- ja kirjanduse arvustusi, 1932 andis välja ajalehte Kunstileht. Avaldas proosat ja näidendeid, mälestusi, uurimusi teatriloost ning näitlejate ja kunstnike (lühi)monograafiaid, leksikoni "Eesti riigi-, avaliku- ja kultuurielu tegelased 1918–38" (Tallinn, 1939) koostajaid.
Wilhelm von Mirbach-Harff

Krahv Wilhelm von Mirbach-Harff  (2. juuli 1871 Bad Ishl – 6. juuli 1918 Moskva) oli Saksamaa keisririigi poliitik ja diplomaat, kes tapeti 1918. aastal Nõukogude Venemaal Sotsialistide-Revolutsionääride Partei poolt eesmärgiga taasalustada Saksamaa ja Venemaa vahelist sõjategevust Esimese maailmasõja käigus.
Kristalli struktuur

Süžee

Jan ja Marek on sõbrad juba ülikooliajast. Nende elu on aga kulgenud erinevalt. Jan elab koos oma õpetajast naise Annaga väikeses külas ja töötab meteoroloogina. Marek on aga teinud teadlasena hiilgavat karjääri ning on täiendanud end ka välismaal. Ühel talvepäeval saabub Marek autoga Janile ja Annale külla. Mareki sõidu eesmärgiks on veenda Jani tagasi pöörduma linna, kus nad koos nende endise professori juhendamisel töötaksid. Marek proovib veenda Jani, et see kasutaks oma annet teaduse hüvanguks, mitte ei raiskaks end tööga, millega iga teine hakkama saaks. Ka Anna asub Mareki poolele. Ent Jani ja Mareki ellusuhtumised on täiesti erinevad. Jani meelest on Marek teinud teadlaskarjääri nimel andestamatuid kompromisse. Jan otsustab jääda külla, kuna talle meeldivad loodus ja maaelu. Marek sõidab ära, kuid lubab sagedamini neil külas käia.